কেন্দ্রের নোট বাতিল ইস্যুতে বামেদের ডাকা ১২ ঘণ্টা ভারত বনধে বাংলাকে সচল রাখতে অটোচালকদের হুঁশিয়ারি দিল তৃণমূল। দক্ষিণ ২৪ পরগনার ক্যানিং-এর অটো স্ট্যান্ডে এদিন সকালে, আইএনটিটিইউসির শ্রমিক ইউনিয়নের পক্ষ থেকে ১২ ঘণ্টা বনধের বিরুদ্ধে বোর্ড লাগিয়ে হুঁশিয়ারি দেওয়া হয় অটো চালকদের। এদিন যাঁরা রাস্তায় অটো নিয়ে বের হবেন না, তাঁদের আগামি একমাস ক্যানিংয়ের কোনও রুটেই অটো চালাতে দেওয়া হবে না।

এমনিতেই এই রুটে দুশোর বেশি অটো চলে। এর মধ্যে দু-দশটা অটো প্রতিদিনই কোনও না কোনও কারণে বন্ধ থাকে। কিন্তু, এদিন তৃণমূলের এই শ্রমিক সংগঠনের হুমকি শুনে অটো স্ট্যান্ডে ১০০ শতাংশ হাজিরা লক্ষ্য করা যায়। এ বিষয়ে ক্যানিং ১ ব্লকের যুব তৃণমূল কংগ্রেস নেতা পরেশ রাম দাস বলেন, ‘‘বামেদের ডাকা বনধে মানুষ সাড়া দেয়নি। সকলেই পথে বেরিয়েছেন। পথে বেরিয়ে সাধারণ মানুষ যাতে কোনওরকম অসুবিধায় না পড়েন, সেই জন্যই অটো চালকদের সকলকেই পথে নামতে বলা হয়েছে। এদিন কেউ ইচ্ছা করে পথে না বেরিয়ে বনধকে সমর্থন করলে সাধারণ মানুষই অসুবিধায় পড়বেন। এবং সে ক্ষেত্র, তাদেরকে একমাস ইউনিয়নের তরফ থেকে অটো চালাতে দেওয়া হবে না।”